Glenn Beck
Glenn Beck, Glenn Lee Beck, f. 10.2.1964, amerikansk mediepersonlighed. Glenn Beck har arbejdet inden for radio siden 1980’erne, og fra 2000 har han haft sit eget talkshow, som er blevet sendt over hele USA. Han nåede de øverste lag i den amerikanske medieverden da han 2006-08 havde sit eget program på CNN og 2008-11 på Fox News Channel. Glenn Beck står politisk på den mere radikale amerikanske højrefløj; han er, ligesom Rush Limbaugh, blevet en samlende skikkelse for græsrødderne blandt de konservative i USA efter Barack Obamas valgsejr i 2008. Han har vakt opsigt med sin stærkt følelsesladede optræden i sine shows, som ofte er blevet kritiseret for at være manipulerende. Han har desuden skrevet en række bøger, som er blevet bestsellere i USA. Efter at Glenn Beck forlod Fox News har han haft sin egen stærkt højreorienterede multimedieplatform, The Blaze.

Officiel website
